作者:曹勳
標題:沁園春
內容:濃綠交陰，脆圓經雨，夏景正新。遽紫泥封檢，紅幢建鉞，飄然吹起，一片閒雲。禁殿趨班，玉音親詔，並遣皇華通寶鄰。凌歊去，任重霄溫暑，萬里風薰。炎曦正斡天鈞。更午氣均齊天地根。運至精感化，千和萬合，滌堤旁說，必自成真。已約歸期，秋風前後，梨棗黃花滿地勻。閶闔晚，待朝元紫府，上達明君。